LT Europos Sąjungos oficialusis leidinys C 77/2

Pranešimas apie antidempingo procedūrų dėl tam tikrų besiūlių vamzdžių ir vamzdelių iš geležies ar plieno, kurių kilmės šalys yra Kroatija, Rumunija, Rusija ir Ukraina, importo, iniciavimą, apie antidempingo mokesčių, taikytinų tam tikriems besiūlių vamzdžių ir vamzdelių iš geležies arba nelegiruoto plieno, kurių kilmės šalys inter alia yra Rusija ir Rumunija, tarpinės peržiūros inicijavimą ir apie antidempingo mokesčio, taikytino tam tikriems besiūlių vamzdžių ir vamzdelių iš geležies arba nelegiruoto plieno, kurių kilmės šalys yra Kroatija ir Ukraina, tarpinės peržiūros inicijavimą

(2005/C 77/02)

Komisija gavo skundą pagal Tarybos reglamento (EB) Nr. 384/96 (1) (toliau – pagrindinis reglamentas) 5 straipsnį, kuriame teigiama, kad tam tikri besiūliai vamzdžiai ir vamzdeliai iš geležies ar plieno, kurių kilmės šalys yra Kroatija, Rumunija, Rusija ir Ukraina (toliau – tiriamosios šalys), importuojami dempingo kaina ir dėl to sukelia materialinę žalą Bendrijos pramonei.

1. SKUNDAS

Tokį skundą 2005 m. vasario 14 d. gamintojų, kurių gamyba sudaro didžiąją dalį, šiuo atveju daugiau nei 50 % visos Bendrijos tam tikrų besiūlių vamzdžių ir vamzdelių iš geležies ir plieno, vardu pateikė Europos Sąjungos besiūlių vamzdžių iš plieno pramonės interesus ginantis komitetas (toliau – skundo pateikėjas).

2. PREKĖ

Tariamai dempingo kaina parduodama prekė yra tam tikri apskrito skerspjūvio besiūliai vamzdžiai ir vamzdeliai iš geležies ar plieno, kurių išorinis skersmuo yra ne didesnis kaip 406,4 mm, o anglies ekvivalentas, remiantis Tarptautinio suvirinimo instituto (International Institute of Welding) formule ir chemine analize yra ne didesnis kaip 0,86 ir kurių kilmės šalis yra Kroatija, Rumunija, Rusija ir Ukraina (toliau – svarstoma prekė), paprastai klasifikuojami šiais KN kodais: ex 7304 1010, ex 7304 1030, ex 7304 2100, ex 7304 2911, ex 7304 31 99, ex 7304 39 59, 7304 39 91, 7304 39 93, ex 7304 51 99, ex 7304 59 91 ir ex 7304 59 93. Šie KN kodai pateikiami tik informaciniais tikslais.

Prie šios prekės priskiriama prekė, kuriai taikomi Tarybos reglamentai (EB) Nr. 2320/97 ir (EB) Nr. 348/2000, kuriems turi būti padaryta tarpinė peržiūra kaip nurodyta šio pranešimo 10 skirsnyje, t.y. tam tikri besiūliai vamzdžiai ir vamzdeliai iš geležies arba nelegiruoto plieno, kurių kilmės šalys yra Kroatija, Rumunija, Rusija ir Ukraina, klasifikuojami šiais KN kodais 7304 10 10, 7304 10 30, 7304 31 99, 7304 39 91 ir 7304 39 93.

3. ĮTARIMAS TAIKIUS DEMPINGĄ

Įtarimas Kroatijai, Rumunijai ir Rusijai taikius dempingą grindžiamas apskaičiuotos normaliosios vertės palyginimu su svarstomos prekės eksporto į Bendriją kainomis.

Remdamasis pagrindinio reglamento 2 straipsnio 7 dalies nuostatomis, skundo pateikėjas pagal apskaičiuotą normaliąją vertę šio pranešimo 5.1 dalies d punkte minimoje rinkos ekonomikos šalyje nustatė normaliąją vertę Ukrainai. Įtarimas taikius dempingą grindžiamas tokiu būdu apskaičiuotos normaliosios vertės palyginimu su svarstomos prekės eksporto kainomis, kuriomis ji parduodama eksportui į Bendriją.

Remiantis tuo, susidaro ryškus visoms tiriamosioms šalims apskaičiuotas dempingo skirtumas.

4. ĮTARIMAS PADARIUS ŽALĄ

Skundo pateikėjas pateikė įrodymų, kad išaugo svarstomos prekės importas iš Kroatijos, Rumunijos, Rusijos ir Ukrainos atskirai ir iš visų kartu užima svarbią rinkos dalį Bendrijoje ir net išaugo.

Teigiama, kad svarstomos importuojamos prekės kiekiai ir kainos, be kitų padarinių, turėjo neigiamos įtakos parduodamiems kiekiams bei Bendrijos pramonės taikomoms prekių kainoms, ir tai iš esmės neigiamai paveikė visus Bendrijos pramonės veiklos rezultatus, finansinę ir užimtumo padėtį.

5. PROCEDŪRA

Pasikonsultavusi su Patariamuoju komitetu ir nustačiusi, kad Bendrijos pramonė pateikė skundą arba toks skundas buvo pateiktas jos vardu, ir kad yra pakankamai įrodymų, pagrindžiančių procedūros iniciavimą, Komisija inicijuoja tyrimą pagal pagrindinio reglamento 5 straipsnį.

5.1. Dempingo ir žalos nustatymo procedūra

Tyrimo metu bus nustatyta, ar svarstoma prekė, kurios kilmės šalys yra Kroatija, Rumunija, Rusija ir Ukraina, yra parduodama dempingo kaina, ir ar šis dempingas padarė žalos.

a) Atranka

Atsižvelgdama į iš tikrųjų didelį šiame tyrime dalyvaujančių šalių skaičių, Komisija, remdamasi pagrindinio reglamento 17 straipsniu, gali nuspręsti taikyti atranką.

i) Rusijos ir Ukrainos eksportuotojų ir (arba) gamintojų atranka

Siekiant suteikti Komisijai galimybę nuspręsti, ar pavyzdžių atranka yra būtina, o jei būtina, atrinkti pavyzdžius, visų eksportuotojų (gamintojų) arba jų vardu veikiančių atstovų prašoma pranešti apie save Komisijai ir per 6 pastraipos b punkto i papunktyje nustatytą laiką ir šio pranešimo 7 pastraipoje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefonas ir faksas ir (arba) telekso numeris ir kontaktinis asmuo,

— apyvarta vietos valiuta ir svarstomos prekės, parduotos kaip eksportas į Bendriją nuo 2004 m. sausio 1 d. iki 2004 m. gruodžio 31 d., kiekis tonomis,

— visa svarstomos prekės apyvarta vietine valiuta ir pardavimų kiekiai tonomis nuo 2004 m. sausio 1 d. iki 2004 m. gruodžio 31 d. vietinėje rinkoje,

— ar bendrovė ketina prašyti nustatyti individualų dempingo skirtumą (2) (tik gamintojai gali prašyti nustatyti individualų dempingo skirtumą),

— tiksli bendrovės veikla, susijusi su svarstomos prekės gamyba,

— visų susijusių bendrovių (3), dalyvaujančių svarstomos prekės gamyboje ir (arba) pardavime (eksportui ir (arba) vidaus rinkai), pavadinimai ir tiksli veikla,

— visa kita susijusi informacija, kuri padėtų Komisijai atrinkti pavyzdį,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakinėti į klausimyno klausimus ir leisti atlikti tyrimą vietoje.

Siekdama gauti informaciją, kuri, jos nuomone, yra reikalinga atrenkant eksportuotojų ir (arba) gamintojų pavyzdį, Komisija papildomai kreipsis į eksportuojančių šalių valdžios institucijas ir visas žinomas eksportuotojų ir (arba) gamintojų asociacijas.

ii) Importuotojų atranka

Siekiant suteikti Komisijai galimybę nuspręsti, ar atranka yra būtina, o jei taip – atrinkti pavyzdžius, visų importuotojų arba jų vardu veikiančių atstovų prašoma pranešti apie save Komisijai ir per 6 pastraipos b punkto i papunktyje nustatytą laiką ir šio pranešimo 7 pastraipoje nustatyta forma pateikti tokią informaciją apie savo bendrovę ar bendroves:

— pavadinimas, adresas, el. pašto adresas, telefonas, faksas ir (arba) telekso numeris bei kontaktinis asmuo,

— visa bendrovės apyvarta eurais nuo 2004 m. sausio 1 d. iki 2004 m. gruodžio 31 d.,

— bendras darbuotojų skaičius,

— tiksli bendrovės veikla, susijusi su svarstomos prekės gamyba,

— svarstomos prekės, kurios kilmės šalys yra Kroatija, Rumunija, Rusija ir Ukraina, importo į Bendrijos rinką ir perpardavimo joje nuo 2004 m. sausio 1 d. iki 2004 m. gruodžio 31 d. kiekis tonomis ir vertė eurais,

— visų susijusių bendrovių (3), dalyvaujančių svarstomos prekės gamyboje ir (arba) pardavime, pavadinimai ir tiksli veikla,

— visa kita svarbi informacija, kuri padėtų Komisijai atrinkti pavyzdį,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakinėti į klausimyno klausimus ir leisti atlikti tyrimą vietoje.

Siekdama gauti informacijos, kuri, jos nuomone, yra reikalinga atrenkant importuotojų pavyzdžius, Komisija papildomai kreipsis į visas žinomas importuotojų asociacijas.

iii) Bendrijos gamintojų atranka

Atsižvelgdama į tai, kad skundą remia daugelis Bendrijos gamintojų, Komisija atrankos būdu ketina ištirti, kokia žala yra padaryta Bendrijos pramonei.

Siekiant suteikti Komisijai galimybę atrinkti pavyzdžius, visi Bendrijos gamintojai raginami, per šio pranešimo 6 pastraipos b punkto i papunktyje nustatytą laikotarpį, pateikti šią informaciją apie savo bendrovę arba bendroves:

— pavadinimas, adresas, el. pašto adresas, telefonas, faksas ir (arba) telekso numeris bei kontaktinis asmuo,

— visa bendrovės apyvarta eurais nuo 2004 m. sausio 1 d. iki 2004 m. gruodžio 31 d.,

— tiksli bendrovės veikla, susijusi su svarstomos prekės gamyba,

— Bendrijos rinkoje nuo 2004 m. sausio 1 d. iki 2004 m. gruodžio 31 d. pagaminto svarstomos prekės pardavimų vertė eurais,

— Bendrijos rinkoje nuo 2004 m. sausio 1 d. iki 2004 m. gruodžio 31 d. pagaminto svarstomos prekės pardavimų kiekis tonomis,

— nuo 2004 m. sausio 1 d. iki 2004 m. gruodžio 31 d. pagamintos svarstomos prekės kiekis tonomis,

— visų susijusių bendrovių (3), gaminančių ir (arba) parduodančių svarstomą prekę, pavadinimai ir tiksli veikla,

— visa kita susijusi informacija, kuri padėtų Komisijai atrinkti pavyzdį,

— nuoroda į tai, ar bendrovė arba bendrovės sutinka dalyvauti atrankoje, nes tai reiškia, kad jos turės atsakinėti į klausimyno klausimus ir leisti atlikti tyrimą vietoje.

iv) Galutinė pavyzdžių atranka

Visos suinteresuotosios šalys, kurios nori pateikti bet kokią susijusią informaciją apie pavyzdžių atranką, tai privalo padaryti per šio pranešimo 6 pastraipos b punkto ii papunktyje nustatytą laiką.

Galutinę atranką Komisija ketina atlikti pasitarusi su atitinkamomis šalimis, kurios pranešė apie pageidavimą būti įtrauktomis į atranką.

Atrinktos bendrovės privalo atsakyti į klausimyno klausimus per šio pranešimo 6 pastraipos b punkto iii papunktyje nustatytą laiką ir privalo bendradarbiauti vykstant tyrimui.

Jei bendradarbiaujama nepakankamai, Komisija, remdamasi pagrindinio reglamento 17 straipsnio 4 dalimi ir 18 straipsniu, gali padaryti išvadą atsižvelgdama į turimus faktus. Kaip paaiškinta šio pranešimo 8 dalyje, išvada, padaryta remiantis turimais faktais, gali būti mažiau palanki atitinkamai šaliai.

b) Klausimynai

Siekdama gauti informaciją, kuri, jos nuomone, reikalinga tyrimui, Komisija išsiuntinės klausimyno klausimus Bendrijos pramonei ir visoms Bendrijos gamintojų asociacijoms, atrinktiems Rusijos ir Ukrainos eksportuotojams ir (arba) gamintojams, Kroatijos ir Rumunijos eksportuotojams ir (arba) gamintojams, visoms eksportuotojų ir (arba) gamintojų asociacijoms, atrinktiems importuotojams, visoms skunde įvardytoms importuotojų asociacijoms ir tiriamųjų eksportuojančių šalių valdžios institucijoms.

i) Kroatijos ir Rumunijos eksportuotojai ir (arba) gamintojai bei importuotojai

Visos šios suinteresuotosios šalys turi faksu kreiptis į Komisiją, kad sužinotų, ar jos yra minimos skunde, ir, prireikus, prašyti klausimyno per šio pranešimo 6 pastraipos a punkto i papunktyje nustatytą laiką, atsižvelgiant į tai, kad šio prašymo 6 pastraipos a punkto ii papunktyje nustatytas laikas taikomas visoms tokioms suinteresuotosioms šalims.

ii) Rusijos ir Ukrainos eksportuotojai ir (arba) gamintojai, prašantys nustatyti individualų dempingo skirtumą

Atsižvelgiant į pagrindinio reglamento 17 straipsnio 3 dalį ir 9 straipsnio 6 dalį, Rusijos ir Ukrainos eksportuotojai ir (arba) gamintojai, prašantys nustatyti individualų dempingo skirtumą, privalo pateikti atsakymus į klausimyno klausimus per šio pranešimo 6 pastraipos a punkto ii papunktyje nustatytą laiką. Todėl jie turi paprašyti klausimyno per šio pranešimo 6 pastraipos a punkto i papunktyje nustatytą laiką. Tačiau šios šalys turi žinoti, kad, jei vyks eksportuotojų ir (arba) gamintojų atranka, Komisija vis dėlto gali nuspręsti jiems neapskaičiuoti individualaus dempingo skirtumo, kai eksportuotojų ir (arba) gamintojų yra tiek daug, kad individualus nagrinėjimas pernelyg apsunkintų tyrimą ir trukdytų užbaigti jį laiku.

c) Informacijos surinkimas ir išklausymas

Visos suinteresuotosios šalys yra raginamos pareikšti savo nuomonę, pateikti kitą, nei atsakymai į klausimyną, informaciją ir pateikti patvirtinamuosius įrodymus. Šią informaciją ir patvirtinamuosius įrodymus Komisija privalo gauti per šio pranešimo 6 dalies a punkto ii papunktyje nustatytą terminą.

Be to, Komisija gali išklausyti suinteresuotąsias šalis, jei jos pateikia prašymą, nurodantį, kad yra konkrečių priežasčių, dėl kurių jas reikia išklausyti. Šis prašymas privalo būti pateiktas per šio pranešimo 6 dalies a punkto iii papunktyje nustatytą laiką.

d) Rinkos ekonomikos šalies atranka

Pagal pagrindinio reglamento 2 straipsnio 7 dalies a punktą ir siekiant nustatyti normaliąją vertę Ukrainoje, tinkama rinkos ekonomikos šalimi numatyta pasirinkti Rumuniją. Per laiką, nurodytą šio pranešimo 6 pastraipos c punkte, suinteresuotosios šalys raginamos pateikti pastabas, ar šis pasirinkimas yra teisingas.

e) Rinkos ekonomikos statusas

Tiems Ukrainos eksportuotojams ir (arba) gamintojams, kurie teigia ir pateikia pakankamai įrodymų, kad dirba rinkos ekonomikos sąlygomis, t.y. tenkina pagrindinio reglamento 2 straipsnio 7 dalies c punkte nustatytus kriterijus, normalioji vertė nustatoma pagal pagrindinio reglamento 2 straipsnio 7 dalies b punktą. Eksportuotojai ir (arba) gamintojai, kurie ketina pateikti tinkamai pagrįstus prašymus, tai privalo padaryti per šio pranešimo 6 pastraipos d punkte nustatytą laiką. Komisija išsiųs prašymo formas visiems skunde paminėtiems Ukrainos eksportuotojams ir (arba) gamintojams, ir visoms skunde minimoms eksportuotojų ir (arba) gamintojų asociacijoms bei Ukrainos valdžios institucijoms.

5.2. Bendrijos interesų įvertinimo procedūra

Remiantis pagrindinio reglamento 21 straipsniu ir įrodžius, kad vykdomas dempingas ir jo padarytą žalą, bus sprendžiama, ar antidempingo priemonių priėmimas neprieštaraus Bendrijos interesams. Dėl šios priežasties, jei Bendrijos pramonė, importuotojai, juos atstovaujančios asociacijos, atstovaujantys vartotojai ir atstovaujančios vartotojų organizacijos įrodo, kad yra objektyvus ryšys tarp jų veiklos ir svarstomos prekės, per šio pranešimo 6 pastraipos a punkto ii papunktyje nustatytą bendrą terminą gali pranešti apie save ir pateikti informaciją Komisijai. Šalys, veikusios pagal prieš tai sakinyje pateiktą nuostatą, gali prašyti būti išklausytos, nurodydamos konkrečias tokio prašymo priežastis, per šio pranešimo 6 pastraipos a punkto iii papunktyje nustatytą terminą. Reikėtų pažymėti, kad į visą pagal 21 straipsnį pateiktą informaciją bus atsižvelgta, jei pateikimo metu ji bus pagrįsta faktiniais įrodymais.

6. TERMINAI

a) Bendri terminai

i) Klausimyno ar kitų prašymų formų prašančioms šalims

Visos suinteresuotosios šalys turi prašyti klausimyno ar kitų prašymų formų kaip galima greičiau, bet ne vėliau kaip po 10 dienų nuo šio pranešimo paskelbimo Europos Sąjungos oficialiajame leidinyje.

ii) Šalims, kurios apie save praneša, pateikia atsakymus į klausimyną ir kitą informaciją

Visos suinteresuotosios šalys, jei tyrimo metu reikia atsižvelgti į jų atstovavimą, privalo pranešti apie save Komisijai, pareikšti savo nuomonę ir pateikti atsakymus į klausimyno klausimus arba kitą informaciją per 40 dienų nuo šio pranešimo paskelbimo Europos Sąjungos oficialiajame leidinyje, nebent būtų nurodyta kitaip. Atkreipiamas dėmesys į tai, kad naudojimasis dauguma pagrindiniame reglamente išdėstytų procedūrinių teisių priklauso nuo to, ar šalis pranešė apie save per minėtą laikotarpį.

Tyrimui atrinktos bendrovės privalo pateikti atsakymus į klausimyną per šio pranešimo 6 dalies b punkto iii papunktyje nustatytą terminą.

iii) Išklausymas

Be to, per tą patį 40 dienų laikotarpį visos suinteresuotosios šalys gali kreiptis į Komisiją, kad šioji jas išklausytų.

b) Konkretus atrankos laikotarpis

i) 5.1 dalies a pastraipos i punkte, 5.1 dalies a pastraipos ii punkte ir 5.1 dalies a pastraipos iii punkte nustatyta informacija Komisija turėtų gauti per 15 dienų nuo šio pranešimo paskelbimo Europos Sąjungos oficialiajame leidinyje, atsižvelgiant į tai, kad Komisija ketina tartis su suinteresuotosiomis šalimis, sutikusiomis, kad jos būtų įtrauktos į galutinę atranką per 21 dieną nuo šio pranešimo paskelbimo Europos Sąjungos oficialiajame leidinyje.

ii) Visą kitą svarbią pavyzdžių atrankos informaciją, kaip nurodyta 5.1 pastraipos a punkto iv papunktyje, Komisija privalo gauti per 21 dieną nuo šio pranešimo paskelbimo Europos Sąjungos oficialiajame leidinyje.

iii) Atrinktų šalių atsakymus į klausimyną Komisija privalo gauti per 37 dienas nuo pranešimo apie jų įtraukimą į tyrimą dienos.

c) Specialūs terminai rinkos ekonomikos šaliai atrinkti

Tyrimo šalys gali norėti pateikti savo pastabas apie Rumunijos, minimos šio pranešimo 5.1 pastraipos d punkte, ir numatytos rinkos ekonomikos šalimi nustatant normaliąją vertę Ukrainoje, tinkamumą. Šią pastabą Komisija turi gauti per 10 dienų nuo šio pranešimo paskelbimo Europos Sąjungos oficialiajame leidinyje.

d) Konkretus terminas, skirtas pateikti prašymus rinkos ekonomikos statusui ir (arba) individualiam režimui gauti.

Tinkamai pagrįstus prašymus rinkos ekonomikos statusui (minimam šio pranešimo 5.1 pastraipos e punkte) ir (arba) individualiam režimui gauti, remiantis pagrindinio reglamento 9 straipsnio 5 dalimi, Komisija turi gauti per 10 dienų nuo šio pranešimo paskelbimo Europos Sąjungos oficialiajame leidinyje.

7. PRAŠYMAI RAŠTU, ATSAKYMAI Į KLAUSIMYNĄ IR SUSIRAŠINĖJIMAS

Visa suinteresuotųjų šalių medžiaga ir prašymai turi būti pateikiami raštu (ne elektronine forma, nebent prašoma kitaip) ir nurodant suinteresuotosios šalies pavadinimą, adresą, el. pašto adresą, telefoną, faksą ir (arba) telekso numerį. Visa medžiaga raštu, įskaitant informaciją, kurios prašoma šiame pranešime, atsakymai į klausimyno klausimus ir slaptas suinteresuotųjų šalių susirašinėjimas ženklinamas „riboto naudojimo“ (4), ir, atsižvelgiant į pagrindinio reglamento 19 straipsnio 2 dalį, kartu pateikiamas neslaptas variantas, kuris ženklinamas „Suinteresuotosioms šalims susipažinti“.

Komisijos adresas susirašinėjimui:

Commission européenne Direction générale du commerce Direction B Bureau: J-79 5/16 B-1049 Bruxelles Faks. (32 2) 295 65 05

8. VENGIMAS BENDRADARBIAUTI

Tais atvejais, kai suinteresuotoji šalis atsisako leisti naudotis reikalinga informacija, jos nepateikia per nustatytą terminą, arba akivaizdžiai trukdo tyrimui, teigiamos ar neigiamos išvados pagal pagrindinio reglamento 18 straipsnį gali būti daromos remiantis turimais faktais.

Paaiškėjus, kad suinteresuotoji šalis pateikė melagingą ar klaidinančią informaciją, į ją neatsižvelgiama, o remiamasi turimais faktais. Jei suinteresuotoji šalis nebendradarbiauja arba bendradarbiauja tik iš dalies, pagal pagrindinio reglamento 18 straipsnį, išvados grindžiamos turimais faktais, o rezultatas gali būti mažiau palankus suinteresuotajai šaliai nei tuo atveju, jei ji būtų bendradarbiavusi.

9. TYRIMO TVARKARAŠTIS

Pagal pagrindinio reglamento 6 straipsnio 9 dalį tyrimas bus baigtas per 15 mėnesių nuo šio pranešimo paskelbimo Europos Sąjungos oficialiajame leidinyje dienos. Pagal pagrindinio reglamento 7 straipsnio 1 dalį laikinosios priemonės gali būti nustatytos ne vėliau kaip per 9 mėnesius nuo šio pranešimo paskelbimo Europos Sąjungos oficialiajame leidinyje dienos.

10. ESAMŲ PRIEMONIŲ PERŽIŪRA

Tarybos reglamentu (EB) Nr. 2320/97 (5) buvo nustatytas galutinis antidempingo muitas tam tikrų besiūlių vamzdžių ir vamzdelių iš geležies arba nelegiruoto plieno, kurių kilmės šalys inter alia yra Rusija ir Rumunija, klasifikuojamų šiais KN kodais 7304 10 10, 7304 10 30, 7304 31 99, 7304 39 91 ir 7304 39 93, importui.

Tarybos reglamentu (EB) Nr. 348/2000 (6) buvo nustatytas galutinis antidempingo muitas tam tikrų besiūlių vamzdžių ir vamzdelių iš geležies arba nelegiruoto plieno, kurių kilmės šalys yra Kroatija ir Ukraina, klasifikuojamų šiais KN kodais 7304 10 10, 7304 10 30, 7304 31 99, 7304 39 91 ir 7304 39 93, importui.

Jeigu šiuo pranešimu inicijuotos procedūros metu nustatoma, kad turi būti imamasi priemonių dėl besiūlių vamzdžių ir vamzdelių iš geležies ar plieno, kurių kilmės šalys yra Kroatija, Rumunija, Rusija ir Ukraina, o taip pat dėl besiūlių vamzdžių ir vamzdelių iš geležies ar nelegiruoto plieno, nebus galima nuolatos taikyti priemonių, nustatytų pagal Tarybos reglamentus (EB) Nr. 2320/97 ir 348/2000, ir dėl to šie reglamentai turės būti atitinkamai pakeisti arba panaikinti. Todėl turi būti padaryta tarpinė Reglamentų (EB) Nr. 2320/2003 ir 348/2000 peržiūra, kad, atsižvelgus į šiuo pranešimu inicijuotą tyrimą, būtų galima padaryti jo pakeitimus arba juos panaikinti.

Dėl to, remdamasi pagrindinio reglamento 11 straipsnio 3 dalimi, Komisija inicijuoja Reglamento (EB) Nr. 2320/97 ir Reglamento (EB) Nr. 348/2000 tarpinę peržiūrą. Šio pranešimo 5, 6, 7 ir 8 punktuose išdėstytos nuostatos šiai tarpinei peržiūrai taikomos mutatis mutandis.

(1) OL L 56, 1996 3 6, p. 1. Reglamentas su paskutiniais pakeitimais, padarytais Tarybos reglamentu (EB) Nr. 461/2004 (OL L 77, 2004 3 13, p. 12).

(2) Nustatyti individualų dempingo skirtumą gali būti paprašyta remiantis pagrindinio reglamento 17 straipsnio 3 dalimi toms bendrovėms, kurios nėra įtrauktos į atranką, remiantis pagrindinio reglamento 9 straipsnio 5 dalimi, susijusia su individualiu režimu, taikomu ne rinkos ekonomikos šalims, o taip pat remiantis pagrindinio reglamento 2 straipsnio 7 dalies b punktu bendrovėms, prašančioms suteikti rinkos ekonomikos statusą. Pastaba: prašant nustatyti individualų režimą, taikoma pagrindinio reglamento 9 straipsnio 5 dalis, o prašymams dėl rinkos ekonomikos šalies statuso taikomas pagrindinio reglamento 2 straipsnio 7 dalies b punktas.

(3) Susijusių bendrovių reikšmės apibrėžimus žr. Komisijos reglamento (EEB) Nr. 2454/93 dėl Bendrijos muitinės kodekso įgyvendinimo 143 straipsnyje (OL L 253, 1993 10 11, p. 1).

(4) Tai reiškia, kad dokumentas skirtas tik vidaus naudojimui. Jis apsaugotas pagal Europos Parlamento ir Tarybos reglamento (EB) Nr. 1049/2001 4 straipsnį (OL L 145, 2001 5 31, p. 43). Pagal Tarybos reglamento (EB) Nr. 384/96 19 straipsnį (OL L 56, 1996 3 6, p. 1) ir 1994 m. PPO Susitarimo dėl GATT VI straipsnio įgyvendinimo (Susitarimo dėl antidempingo) 6 straipsnį tai yra slaptas dokumentas.

(5) OL L 322, 1997 11 25, p. 1, su paskutiniais pakeitimais, padarytais Tarybos reglamentu (EB) Nr. 1322/2004 (OL L 246, 2004 7 20, p. 10).

(6) OL L 45, 2000 2 17, p. 1, su paskutiniais pakeitimais, padarytais Tarybos reglamentu (EB) Nr. 258/2005 (OL L 46, 2005 2 17, p. 7).